"Jerusalema" ("Jeruusalemm") - Lõuna-Aafrika Vabariik, 20 08. Tundub, et siin on malli võetud Brasiilia üliedukatest slummikrimidraamadest nagu Cidade de Deus ja Tropa de Elite. "Jeruusalemm" on lugu Lucky Kunenest, kes oli Lõuna-Aafrika suurte muutuste ajal iseseisvumiseas noormees, lootusega saada sisse ülikooli ja õppida arvutiteadust. Selleks, et stipendiumit maksta, liitub ta aga lühiajaliselt organiseeritud kuritegevusega, mis määrab ka tema terve tuleviku. Aegapikku saab temast üks mõjukamatest jõuguliidritest terves Johannesburgis.  Tehniliselt ega kunstiliselt ei ole siin mitte midagi kuigi originaalset ega löövat ning eelpool mainitud Brasiilia teoste taset "Jeruusalemm" kindlasti ei saavuta, samasugust mängulisust kaugeltki mitte. Filmi väärtus seisneb pigem selle kirjeldatud keskkonnas, rasketes oludes ja sotsiaalses sõnumis: vahel ei saa halva vastu ilma ise halba tegemata. Kõigist seni nähtud filmidest on see kõige laiema ajalise haardega: tegevus vältab üle kümne aasta, kindlat lõppu sellel tegelikult ei  olegi. Läbivalt draamavormi hoidvale filmile annavad palju juurde harvad naerukohad. Hea saavutus, arvestades, et poole filmimise pealt võeti tegijatelt rahalised vahendid, nii et nad pidid kasutama aegunud tehnikat ja vähendatud meeskonda.  Peategelase võimuredelil ronimise lugu ja tema karakter on tõelised trumbid. Lucky ei ole tüüpiline gängster. Ta ei tegele tegelikult isegi reaalselt kuritegevusega. Tema on kõigest ärimees ja ühiskondlik tegelane, kes okupeerib korterimajad nende valgetelt  omanikelt, esitab neile nõudmised renovatsioonideks ja elukeskkonna parandamiseks. Ta kogub elanikelt üüri kokku ja seisab tavaelanike eest, ta peksab igast majast välja narkomaanid ja prostituudid. Nii ei ole ta sugugi antikangelane, pigem on ta üks ainsatest positiivsetest nii-öelda kangelastest. Kuid kui (enam-vähem) ausa mehe elu elamine vägivaldselt hävitatakse, tuleb siiski kätte maksta.  Soovitan soojalt, kuna koos "Kaitsjaga" oli "Jeruusalemm" selle päeva parim film.